Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Kummissjoni tilqa' l-ftehim li ntlaħaq illum mill-ministri tal-finanzi tal-UE biex jiġu aġġornati r-regoli attwali li jiddeterminaw ir-rati tat-taxxa tal-valur miżjud (VAT) għall-oġġetti u s-servizzi. Dawn ir-regoli l-ġodda se jipprovdu aktar flessibbiltà lill-gvernijiet rigward ir-rati li jistgħu japplikaw, u se jiżguraw trattament indaqs bejn l-Istati Membri tal-UE. Fl-istess waqt, il-leġiżlazzjoni aġġornata se twassal biex ir-regoli tal-VAT ikunu konformi mal-prijoritajiet komuni tal-UE, bħall-ġlieda kontra t-tibdil fil-klima, id-diġitalizzazzjoni, u l-protezzjoni tas-saħħa pubblika. Il-Parlament Ewropew issa jrid jiġi kkonsultat dwar dan it-test finali. Fi kliem Paolo Gentiloni, il-Kummissarju għall-Ekonomija: “Il-ftehim unanimu tal-lum li nimmodernizzaw ir-regoli li jiddeterminaw ir-rati tal-VAT huwa aħbar eċċellenti. Huwa r-riżultat ta' maratona ta' negozjati u juri li fejn ikun hemm ir-rieda, ikun hemm mezz għall-kisba – mezz Ewropew 'il quddiem. L-Istati membri se jkollhom aktar flessibbiltà biex iġibu s-sistemi tal-VAT tagħhom jirriflettu l-għażliet nazzjonali ta' politika, filwaqt li jiżguraw koerenza mal-prijoritajiet komuni Ewropej: it-tranżizzjonijiet ekoloġiċi u diġitali u bla dubju, l-protezzjoni tas-saħħa pubblika.” Fid-dettall Ir-regoli attwali tal-UE dwar ir-rati tal-VAT ilhom fis-seħħ kważi 30 sena u minħabba l-evoluzzjoni tar-regoli ġenerali tal-VAT matul is-snin, kellhom bżonn ta' modernizzazzjoni urġenti. Huwa għalhekk li fl-2018 il-Kummissjoni pproponiet li tirriforma r-rati tal-VAT. Il-ftehim tal-lum se jiżgura li r-regoli tal-VAT tal-UE jkunu allinjati bis-sħiħ mal-prijoritajiet ta' politika komuni tal-UE. It-tħabbira tal-lum se tindirizza dawn il-kwistjonijiet billi: Ir-regoli l-ġodda tal-lum huma appoġġati minn ftehim preċedenti dwar bidla fis-sistema tal-VAT tal-UE għal waħda li permezz tagħha, il-VAT jitħallas fl-Istat Membru tal-konsumatur minflok fl-Istat Membru tal-fornitur. Dan jiżgura li diversità akbar fir-rati (kif ġie miftiehem illum) se tkun inqas probabbli li tfixkel il-funzjonament tas-Suq Uniku jew li toħloq distorsjonijiet tal-kompetizzjoni. Fl-istess waqt, dan se jevita wkoll il-proliferazzjoni ta' rati mnaqqsa li tipperikola l-kapaċità tal-Istati Membri li jiġbru d-dħul fl-era ta' wara l-COVID-19. Fis-snin li ġejjin, l-Istati Membri se jkollhom ikomplu jistinkaw biex jiżguraw irkupru sostenibbli mill-pandemija tal-COVID-19 u jinvestu bil-kbir fit-tranżizzjonijiet ekoloġiċi u diġitali. F'dan il-kuntest, il-protezzjoni tad-dħul pubbliku huwa partikolarment importanti. Huwa għalhekk li l-leġiżlazzjoni aġġornata tispeċifika wkoll il-livell minimu ta' rati mnaqqsa, kif ukoll l-għadd massimu ta' oġġetti u servizzi fl-Anness III, li għalihom, l-Istati membri jistgħu japplikaw dawk ir-rati (ara l-mistoqsijiet u t-tweġibiet għad-dettalji kollha). Madankollu, għall-ewwel darba, l-Istati Membri se jkunu jistgħu japplikaw ukoll rata mnaqqsa waħda ta' inqas minn 5 % jew jeżentaw mill-VAT għadd żgħir ta' oġġetti fil-lista. Il-passi li jmiss Ir-regoli aġġornati issa se jintbagħtu lill-Parlament Ewropew għall-konsultazzjoni tiegħu dwar it-test finali sa Marzu 2022. Ladarba tiġi adottata formalment mill-Istati Membri, il-leġiżlazzjoni se tidħol fis-seħħ 20 jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea, u tippermetti lill-Istati Membri japplikaw is-sistema l-ġdida minn dik id-data. Għal aktar informazzjoni Mistoqsijiet u Tweġibiet